Ο **Ανδρέας Νεφελούδης** είναι πολιτικός και οικονομολόγος. Ήταν Γενικός Γραμματέας του Υπουργείου Εργασίας στις κυβερνήσεις ΣΥΡΙΖΑ (2015-2019).

Βιογραφικό
----------

Ο Ανδρέας Νεφελούδης γεννήθηκε και μεγάλωσε στην Αθήνα, στη Νέα Σμύρνη το 1954. Είναι γιος του Παύλου Νεφελούδη, ιδρυτικού στελέχους του ΚΚΕ Εσωτερικού και της Ανανεωτικής Αριστεράς και ανιψιός του αγωνιστή Βασίλη Νεφελούδη, ο οποίος υπήρξε βουλευτής και Γραμματέας της Κ.Ε. του ΚΚΕ. Γνώρισε τον πατέρα του σε ηλικία πέντε ετών. Ο Ανδρέας Νεφελούδης οργανώθηκε για πρώτη φορά επί χούντας, στη σπουδάζουσα οργάνωση του ΚΚΕ εσωτερικού, Ρήγας Φεραίος, μετέπειτα Ελληνική Κομμουνιστική Οργάνωση Νεολαίας, Ρήγας Φεραίος. Εξελέγη πρόεδρος της Φοιτητικής Επιτροπής Αγώνα (ΦΕΑ) της ΑΣΟΕΕ όντας ακόμα πρωτοετής φοιτητής. Συμμετείχε στη εξέγερση του Πολυτεχνείου και υπήρξε ο νεότερος εξόριστος της χούντας στη Γυάρο. Μετά την πτώση της δικτατορίας εξελέγη μέλος του Κεντρικού Συμβουλίου της ΕΦΕΕ για δύο χρόνια. Συμμετείχε στα ηγετικά όργανα της ΕΚΟΝ Ρήγας Φεραίος μέχρι το 1982 και αργότερα εξέλεγξη μέλος της Κεντρικής Επιτροπής του ΚΚΕ ΕΣΩΤΕΡΙΚΟΥ μέχρι το 1986. 

Το 1986 εξελέγη δημοτικός σύμβουλος Νέας Σμύρνης, θέση στην οποία υπηρέτησε μέχρι το 2014. Υπήρξε ακόμα Διευθυντής της Ελληνικής Εταιρείας Τοπικής Ανάπτυξης και Αυτοδιοίκησης (ΕΕΤΑΑ) μέχρι το 1994, ενώ εργάστηκε σαν σύμβουλος πολλών Δήμων της χώρας. Από το 2006 μέχρι το 2010 συνεργάστηκε με το  Εθνικό Κέντρο Δημόσιας Διοίκησης και Αυτοδιοίκησης ως μέλος του εκπαιδευτικού του προσωπικού. Από το 2011 μέχρι τον Φεβρουάριο του 2015 υπήρξε διευθυντής της Δημοτικής Επιχείρησης Φιλοθέης-Ψυχικού.

Το 1990 εντάχθηκε στον Συνασπισμό, τον οποίο υπηρέτησε ως μέλος της Κ.Π.Ε. από το 2000 μέχρι το 2007. Το 2010 συμμετείχε στο εγχείρημα της συγκρότησης της ΔΗΜΑΡ, από την οποία αποχώρησε διαφωνώντας με τη συμμετοχή στην κυβέρνηση Σαμαρά. Εντάχθηκε εκ νέου στον ΣΥΡΙΖΑ το 2015, και ήταν υποψήφιος στα ψηφοδέλτια της Α’ Αθήνας τον Ιανουάριο του 2015, έλαβε 3081 σταυρούς και δεν κατάφερε να εκλεγεί .

Τον Μάρτιο του 2015 ο Ανδρέας Νεφελούδης διορίσθηκε Γενικός Γραμματέας του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης στην κυβέρνηση ΣΥΡΙΖΑ-ΑΝΕΛ θέση στην οποία παρέμεινε και μετά τις εκλογές του Σεπτεμβρίου του 2015.

Από τη θέση του Γενικού Γραμματέα πραγματοποίησε πάνω από 700 τριμερείς συναντήσεις με σωματεία και εργοδοτικούς φορείς, λύνοντας κρίσιμα θέματα συγκρούσεων στον χώρο της εργασίας (π.χ. Λιπάσματα Καβάλας ), χειρίστηκε θέματα για την προάσπιση της εργασίας στα Ναυπηγεία Σύρου, στη Χαλυβουργική, στα Ναυπηγεία Ελευσίνας, στα Ναυπηγεία Σκαραμαγκά, στην υπόθεση Σκλαβενίτη-Μαρινόπουλου, μαζί με άλλα στελέχη της τότε κυβέρνησης.

Ως πρόεδρος του Συμβουλίου Υγείας και Ασφάλειας της Εργασίας εισηγήθηκε την Εθνική Στρατηγική (16-20) για την ΥΑΕ που για πρώτη φορά έθεσε το θέμα της καθιέρωσης του Εθνικού Συστήματος για την Υγεία και την Ασφάλεια στην Εργασία στην Ελλάδα, η οποία ψηφίστηκε ομόφωνα.

Από το 2019 μέχρι το 3ο συνέδριο του ΣΥΡΙΖΑ υπήρξε μέλος του τμήματος εργατικής πολιτικής του ΣΥΡΙΖΑ - ΠΣ. Στο 3ο συνέδριο, τον Μάιο του 2022, εξελέγη μέλος της Κεντρικής Επιτροπής του ΣΥΡΙΖΑ - ΠΣ. Είναι υποψήφιος του ΣΥΡΙΖΑ - Προοδευτική Συμμαχία στη Δυτική Αττική στις εκλογές του Μαΐου του 2023.

Προσωπική Ζωή
-------------

Ο Ανδρέας Νεφελούδης είναι παντρεμένος και έχει μία κόρη

Παραπομπές
----------

1. ↑  «ANOIKTH EΠΙΣΤΟΛΗ στον Άγγελο Συρίγο». Ανδρέας Νεφελούδης. Ανακτήθηκε στις 28 Μαρτίου 2023.
2. ↑  «ΕΕΤΑΑ». Ανακτήθηκε στις 31 Μαρτίου 2023.
3. ↑  «ΕΚΔΔΑ». Ανακτήθηκε στις 31 Μαρτίου 2023.
4. 1 2  «Ανδρέας Νεφελούδης, βιογραφικό». *Ανδρέας Νεφελούδης - προσωπική σελίδα*. Ανακτήθηκε στις 31 Μαρτίου 2023.
5. ↑  «ΔΗΜΑΡ: Αποχώρησε ο Ανδρέας Νεφελούδης». *News 24/7*. 9 Φεβρουαρίου 2013.. Ανακτήθηκε στις 28 Μαρτίου 2023.
6. ↑  «Υποψήφιος με τον ΣΥΡΙΖΑ στην Α’ Αθήνας ο Ανδρέας Νεφελούδης». *New Post*. 21 Ιανουαρίου 2015.. Ανακτήθηκε στις 28 Μαρτίου 2023.
7. ↑  «Αρχεία αποτελεσμάτων ΕΘΝΙΚΩΝ Εκλογών ΙΑΝΟΥΑΡΙΟΥ 2015». *Ιστοσελίδα του Υπουργείου Εσωτερικών της Ελλάδας*. Ανακτήθηκε στις 12 Απριλίου 2023.
8. ↑  «"Υπουργείο Εργασίας: Ο Ανδρέας Νεφελούδης νέος γενικός γραμματέας"». *oenet.gr*. 18 Μαρτίου 2015.. Ανακτήθηκε στις 31 Μαρτίου 2023.
9. ↑  «Επιστροφή των απολυμένων στα Λιπάσματα παρουσία Νεφελούδη σε κλίμα πανηγυρικό, αλλά και… δακρύων». *Kavala Post*. 24 Ιανουαρίου 2018.. Ανακτήθηκε στις 31 Μαρτίου 2023.
10. ↑  Σκλάβος, Τάσος (4 Αυγούστου 2015). «Σημαντική η επαναλειτουργία του ναυπηγείου της Σύρου». *dikaiologitika.gr*.. Ανακτήθηκε στις 31 Μαρτίου 2023.
11. ↑  Σαβούρδου, Μπέτυ (11 Ιουνίου 2019). «Ανδρέας Νεφελούδης: Στο πλευρό των εργαζομένων της Χαλυβουργικής». *ΕΡΤ*.. Ανακτήθηκε στις 31 Μαρτίου 2023.
12. ↑  «Συνάντηση του Ανδρ. Νεφελούδη με εργαζόμενους στα Ναυπηγεία Σκαραμαγκά». *capital.gr*. 10 Οκτωβρίου 2016.. Ανακτήθηκε στις 31 Μαρτίου 2023.
13. ↑  Λαχούρη, Δήμητρα (16 Ιανουαρίου 2017). «Εγκρίνεται το σχέδιο για τον Μαρινόπουλο – Νεφελούδης: Στόχος μας η διάσωση της εργασίας». *ΕΡΤ*.. Ανακτήθηκε στις 31 Μαρτίου 2023.
14. ↑  «Έγκριση Εθνικής Στρατηγικής για την Υγεία και Ασφάλεια στην Εργασία για τα έτη 2016-2020». *ΕΛΙΝΥΑΕ*. 25 Οκτωβρίου 2017.
15. ↑  «Τα μέλη της Κεντρικής Επιτροπής του ΣΥΡΙΖΑ-ΠΣ». *Καθημερινή*. 18 Μαΐου 2022.. Ανακτήθηκε στις 31 Μαρτίου 2023.